Patxi Unzurrunzaga

Patxi Unzurrunzaga Ugarteburu (Donostia, 1906ko abenduaren 14a- Donostia, 1984ko apirilaren 14a) euskal argitaratzailea, Itxaropena argitaletxea sortu zuen 1932an. Haren kultura-lana ezinbestekoa izan zen frankismo garaian.

 Biografia 
1906ko abenduaren 14an, Patxi Unzurrunzaga jaio zen, frankismo betean euskarazko liburuak inprimatzen aritu zen donostiarra. Gipuzkoako Aldundian hasi zen inprenta lanetan. Ondoren, Zarautzen, Editorial Vascan aritu zen eta, 1932an, Itxaropena inprenta eratu zuen beste bi lagunekin batera, Alkorta eta Illaramendi, Zarautzen. Euskal literaturako lan garrantzitsuak argitaratu zituzten.

Zentsura nagusi zen diktadura garai haietan eta liburu mota asko, tartean euskaraz idatzitakoak, ezin ziren plazaratu. Pedro Rocamora Franco zalea, Espainiako Prentsa eta Propaganda zuzendari orokorrak, Zarautzen igarotzen zituen udak. 1947ko irailaren 9an, Zarauzko Euskal Jaietan, Patxi Unzurrunzagak zuzenean beregana jo zuen, euskaraz idatzitako poema erlijioso eta folkloriko batzuen argitalpen lizentzia eske. Denen ezusterako, Rocamorak entzun eta onartu egin zuen. Hiru urte geroago, 1950eko hamarkadan eman zituen Kuliska sortak lehen urratsak: susmorik sortu gabe, inor minduko ez zuena, auto-zentsura, Espainiako zentsuraren baimenak... Euskal argitalpenei zirrikitua zabaltzea lortu zuen horrela. 

Erregimen frankistaren menpean erregistroak, salaketak, liburu bahiketak eta mehatxuak jasan zituen. Kikildu beharrean, euskarazko liburuak argitaratzen jarraitu zuen, klandestinoki eta argitalpen lizentziak faltsututa. Berari zor zaio, hein handi batean, frankismoaren urterik gogorrenetan euskal kultura idatziari eutsi izana. 

 Bibliografia 
 Imanol Unzurrunzaga, Patxi Unzurrunzaga (1906-1984), Bidegileak bilduma, Eusko Jaurlaritzaren Argitalpen Zerbitzu Nagusia, 1999.https://www.eusko-ikaskuntza.eus/PDFAnlt/bidegileak/73_unzurrun.pdf

 Erreferentziak 

 Ikus, gainera 
  Itxaropena argitaletxea

 Kanpo estekak 

Kategoria:Donostiarrak
Kategoria:Zarauztarrak
Kategoria:Euskal Herriko argitaratzaileak
Kategoria:Donostian hildakoak